31/10/2022 | Administración LocalMunicipal
Cambre
Aprobación definitiva das Bases para a convocatoria do XIV Concurso de escaparates do Nadal 2022 do Concello de Cambre

O Pleno municipal, na súa sesión ordinaria do día 25 de agosto de 2022, acordou aprobar inicialmente as Bases para a convocatoria do XIV Concurso de escaparates do Nadal 2022 do Concello de Cambre, así como a súa convocatoria e modelo de solicitude de participación (anexo I), e abrir un prazo de información pública e audiencia aos interesados de trinta días hábiles a partir do día seguinte á publicación do referido anuncio, co fin de que puideran presentarse as reclamacións e suxestións que estimasen oportunas, segundo o establecido no art.49 da Lei 7/1985, do 2 de abril, reguladora de bases de réxime local. O anuncio de aprobación inicial publicouse no Boletín Oficial da Provincia da Coruña núm.169, do 6 de setembro de 2022. Expostas ao público durante trinta días, non se presentou ningunha reclamación ou suxestión, polo que, de conformidade co establecido no art.49 da Lei 7/1985, do 2 de abril, enténdense definitivamente aprobadas, dándose por cumprido o previsto no artigo 70.2 da Lei 7/1985, reguladora das bases do réxime local. A teor do previsto no artigo 70.2 da Lei 7/1985, reguladora das bases do réxime local, e artigo 196.2 do Real decreto 2568/1986, do 28 de novembro, polo que se aproba o regulamento de organización, funcionamento e réxime xurídico das entidades locais, publícase integramente o texto das bases reguladoras no Boletín Oficial da Provincia, facendo constar que contra este acordo non procede recurso en vía administrativa, se ben poderá impugnarse directamente ante a xurisdición contencioso - administrativa. O prazo para interpoñer o recurso contencioso - administrativo é de dous meses, contados desde o día seguinte ao da publicación no Boletín Oficial da Provincia, e deberá presentarse ante a Sala do Contencioso Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso - administrativa. Cambre, 25 de outubro de 2022 O concelleiro delegado da Área de Desenvolvemento Socioeconómico P. D. (R. A. núm.1323/2019, do 1 de xullo). Diego Alcantarilla Rei Un ano mais o Concello de Cambre convoca ás persoas físicas e xurídicas titulares de establecementos comerciais, de servizos persoais e de hostalaría do municipio a tomar parte no XIV Concurso de escaparates do Nadal. A tripla perturbación que atravesa a economía mundial na actualidades, derivada das tensións xeopolíticas, da crise enerxética e do cambio de rumbo da política monetaria motivada polo risco de cronificación da inflación, unida aos aínda persistentes efectos da pandemia sobre moitos sectores económicos, fan que o noso Concello tome especial conciencia da difícil situación pola que están pasando as nosas empresas e, polo tanto, siga apoiando e potenciando aos establecementos que están a sufrir con maior intensidade as consecuencias derivadas da crise á que nos estamos a enfrentar. Con este Concurso preténdese ademais de potenciar e xerar un maior volume de vendas, valorar e recompensar o traballo e esforzo que nestas datas tan sinaladas fan os/as nosos/as empresarios/as cara a consecución dun ambiente do Nadal. Primeira.- Obxecto e finalidade. Esta iniciativa ten por obxecto incentivar ás persoas físicas e xurídicas titulares de establecementos comercias, hostaleiros e de servizos persoais do municipio para que decoren os seus locais, tendo en conta a importancia que ten a súa imaxe sobre os/as compradores /as e, polo tanto, sobre o volume de vendas, especialmente nas datas tan significativas que o Nadal representa. A finalidade é polo tanto facer que a oferta comercial e de servizos sexan atractivos para os/as consumidores/as contribuíndo, á súa vez, a mellorar a humanización dos espazos comerciais do municipio. Segunda.- Participantes. Poderán participar neste Concurso todas as persoas físicas e xurídicas titulares de establecementos comerciais, de servizos persoais e de hostalería que desenvolvan a súa actividade económica no termo municipal de Cambre, decoren os seus escaparates, e reúnan os seguintes requisitos:  Ter cumpridos todos os requisitos para o exercicio da actividade.  Ter un establecemento aberto ao público dentro do termo municipal de Cambre.  Ter escaparate decorado con motivos de Nadal como mínimo durante o período comprendido entre o 16 de decembro de 2022 (día seguiente á data de remate do prazo de presentación de solicitudes de inscrición) e o 5 de xaneiro de 2023. Terceira.- Inscrición e presentación de solicitudes. Para participar no Concurso, deberán presentar no Rexistro do Concello de Cambre unha solicitude de inscrición, segundo o formulario aprobado ao efecto e que se inclúe como anexo I a estas Bases. A solicitude poderá presentarse tamén na sede electrónica do Concello de Cambre: https://sede.cambre.es/opencms/gl/, sendo esta a modalidade de presentación obrigatoria para as persoas xurídicas. A inscrición no Concurso será gratuita. A solicitude deberá presentarse polo/a autónomo/a ou empresario/a individual ou polo/a representante legal da sociedade ou entidade, no caso das persoas xurídicas, titulares de establecementos de Cambre que conten con escaparates decorados durante a Campaña de dinamización comercial do Nadal. Xunto coa solicitude, deberán achegarse dúas fotografías do escaparate do establecemento, unha diúrna e outra nocturna, en formato JPG. Ditas fotografías cederanse ao Concello de Cambre para a súa publicación na páxina web municipal ou na ferramenta que se designe de cara a tomar parte na modalidade de premio de votación popular ou para posteriores publicacións ou campañas do Concello. Por tal razón, quedarán automaticamente excluídas as fotografías nas que aparezan persoas. As fotografías obtidas non poderán alterarse electrónicamente nin por calquera outro medio, non admitíndose fotomontaxes nin tampouco fotografías que non se axusten á finalidade do Concurso e ás presentes Bases. Unha vez rematado o prazo de inscrición elaborarase unha listaxe de establecementos participantes. Cuarta.- Prazo de inscrición. Dende o día 1 de decembro ata o día 15 de decembro de 2022, ambos incluídos. Quinta.- Premios. Establécense tres modalidades de premios dotados coas seguintes contías: a) Primeira modalidade: Premios (1º, 2º e 3º)  Primeiro premio: 1.000,00 € (mil euros).  Segundo premio: 700,00 € (setecentos euros).  Terceiro premio: 500,00 € (cincocentos euros). b) Segunda modalidade: Accésits  Accésit ao máis sostible: 400,00 € (catrocentos euros).  Accésit á adecuación ao produto: 400,00 € (catrocentos euros). c) Terceira modalidade: Votación popular  Premio por votación popular: 1.000,00 € (mil euros) Para o financiamanrto destes premios existe crédito na aplicacion orzamentaria “433 48100 Becas e premios promoción empresarial” polo importe de catro mil euros (4.000,00 €). Ao importe destes premios aplicaranse as retencións previstas na normativa tributaria vixente, aboándose ás persoas gañadoras o importe líquido resultante unha vez practicadas as retencións legalmente establecidas. Un mesmo establecemento non poderá resultar premiado en máis dunha modalidade do Concurso. Sexta.- Desenvolvemento do Concurso. Rematado o prazo de inscrición, por resolución do concelleiro delegado da área de Desenvolvemento Socioeconómico se aprobará a relación de establecementos admitidos no XIV Concurso de escaparates do Nadal 2022, que será publicada igualmente na páxina web municipal e nas redes sociais municipais, nomeándose as persoas integrantes do xurado e indicándose a ligazón á ferramenta empregada para a votación popular ou o mecanismo que no seu caso se habilite ao efecto. Os establecementos participantes no Concurso estarán identificados cun cartel ou vinilo que indique a súa participación e que lles será entregado polo Concello de Cambre. Deberá colocarse nun lugar ben visible do escaparate. As decoracións dos establecementos examinaranse polo xurado a partir do día 16 de decembro de 2022. Os establecementos participantes comprométense a manter os seus escaparates decorados dende o 16 de decembro de 2022 ata o día 5 de xaneiro de 2023, e non poderán modificalo ao longo do período anteriormente citado. Sétima.- Criterios de adxudicación dos premios. a) Primeira modalidade: Premios 1º, 2º e 3º A adxudicación dos premios primeiro, segundo e terceiro farase en función dos puntos a outorgar en cada un dos seguintes criterios por parte do xurado:  A creatividade, orixinalidade e innovación da decoración: ata 3 puntos.  A orientación comercial da decoración, uso do produto, dificultade: ata 3 puntos.  A iluminación do establecemento ou o impacto visual: ata 3 puntos.  A composición e adecuada distribución espacial: ata 3 puntos. b) Segunda modalidade: Accésits A adxudicación dos accésits farase polo xurado en función da apreciación dos criterios que se indican para cada un deles, resultando gañadores aqueles establecementos que obteñan respectivamente unha maior puntuación:  A adxudicación do accésit á sostenibilidade farase tendo en conta o criterio de economía sostible é dicir, o respecto co medio ambiente e o uso racional dos recursos naturais, materiais reutilizables, etc.  A adxudicación do accésit á adecuación do escaparate ao produto farase tendo en conta a relación entre a decoración do escaparate e os produtos ou servizos comercializados. c) Terceira modalidade: Votación popular A adxudicación do premio correspondente á modalidade de votación popular farase en función do resultado da votación efectuada a través dos mecanismos establecidos polo Concello de Cambre ao efecto, resultando gañador o establecemento que rexistre un maior número total de votos. A votación popular realizarase entre os establecementos admitidos para participar no Concurso de escaparates, quedando incorporadas as fotografías achegadas á web, ferramenta ou mecanismo que o Concello empregue para tal fin coa finalidade de poder ser votadas. Poderá participar na votación popular calquera persoa que acceda a web, ferramenta ou mecanismo que habilite o Concello, coa limitación de que cada persoa soamente poderá votar unha vez. Cada persoa poderá votar soamente ao escaparate dun establecemento. Poderán emitirse votos dende o momento en que se publique na web municipal e nas redes sociais municipais a relación de establecementos admitidos no Concurso de escaparates ata as 24:00 horas do día 25 de decembro de 2022. Oitava.- Adxudicación dos premios correspondentes á terceira modalidade (votación popular). Rematado o prazo de votación, e partindo dos datos obrantes na web, ferramenta ou mecanismo que o Concello habilite ao efecto, emitirase polos servizos técnicos municipais informe do seu resultado aos efectos oportunos. Novena.- Adxudicación dos premios correspondentes á primeira e segunda modalidade (xurado). A adxudicación dos premios correspondentes á primeira e segunda das modalidades (premios 1º, 2º e 3º e accesits), efectuarase a partir da valoración dun xurado composto por alomenos dous profesionais do mundo comercial, artístico, da fotografía, do deseño e da decoración, do marketing ou equivalentes, alleas á organización da Campaña de Dinamización Comercial do Nadal, presidido polo concelleiro delegado da Área de Desenvolvemento Socioeconómico ou pola persoa na que este delegue, con voz pero sen voto, actuando como secretario/a un/unha funcionario/a da área de Desenvolvemento Socioeconómico do Concello. Os membros do xurado poderán visitar os establecementos participantes no concurso a partir do día 16 de decembro de 2022 sen necesidade de que medie aviso previo ao/á propietario/a do establecemento. Unha vez finalizado o termo da votación popular, e emitido informe dos servizos técnicos da Axencia de Desenvolvemento local relativo ao resultado da mesma, procederase a emitir o fallo do xurado para as modalidades primeira (premios 1º, 2º e 3º) e segunda (accesits), tendo en conta que na presente convocatoria do XIV Concurso de Escaparates de Nadal, un mesmo establecemento non pode resultar premiado en máis dunha modalidade do Concurso. Polo que, unha vez se coñeza o resultado da votación, o establecemento co escaparate co maior numero de votos na modalidade votacion popular, será excluido automáticamente do fallo do xurado. O fallo do xurado quedará reflectido na correspondente acta, que será inapelable. O xurado resérvase o dereito a declarar os premios desertos se o considera oportuno. A participación suporá a aceptación da decisión do xurado. Décima.- Pago dos premios. Con carácter previo ao outorgamento dos premios, comprobarase que as persoas físicas ou xurídicas titulares dos establecementos premiados propostos polo xurado e o que resulte máis votado na votación popular, estean ao corrente das súas obrigas tributarias municipais, estatais, coa Seguridade Social e coa Xunta de Galicia e que non sexan debedores á facenda municipal polo reintegro de subvencións. O participante, mediante a sinatura da súa solicitude de participación no Concurso, autoriza ao Concello a realizar as comprobacións oportunas. O alcalde, ou concelleiro en quen delegue, ditará resolución de aprobación de concesión dos premios das tres modalidades do concurso, dándose esta a coñecer a través da páxina web do Concello das redes sociais municipais. Posteriormente ditarase resolución de recoñecemento e liquidación das obrigas en concepto de premios do XIV Concurso de escaparates do Nadal 2022, así como do seu aboamento. Non poderán obter a condición de premiadas as persoas ou entidades nas que non concorran as circunstancias que permitan cualificalos como beneficiarios segundo o disposto no artigo 13 da lei 38/2003 xeral de subvencións, no artigo 10 da lei 9/2007 de subvencións de Galicia e demais normativa aplicable. Os premios faranse efectivos mediante transferencia bancaria aos titulares dos establecementos premiados. Para a realización do pagamento deberá presentarse polo beneficiario certificado do núm. IBAN de conta corrente titularidade do premiado. Décimo primeira.- Aceptación das bases. O feito de participar nesta acción de promoción comercial significa aceptar as Bases establecidas polo Concello de Cambre, que se publicarán no Boletín oficial da provincia da Coruña e que se quedarán expostas na páxina web municipal www.cambre.es.Ditas Bases poderán consultarse por calquera persoa interesada. Con relación ás fotografías dos escaparates, os/as participantes ceden ao Concello de Cambre o dereito non exclusivo, gratuíto, perpetuo, irrevocable e completamente sublicenciable para usar, reproducir, modificar, adaptar, publicar, traducir, crear obras derivadas, distribuír, e expoñer as mesmas. Ao mesmo tempo, para participar no Concurso, cada participante declara e garante:  Que as imaxes son unha creación súa e que non se apropiou delas, non as copiou, e que non derivan en parte ou na súa totalidade doutro traballo gráfico.  Que non está violando ou infrinxindo ningún dereito de autor, marca rexistrada, privacidade o dereito publicitario, ou calquera outro dereito persoal, de propiedade ou de propiedade intelectual de calquera persoa ou entidade.  Que as súas fotografías non son difamatorias, inxuriosas, obscenas ou ilegais de calquera outro xeito.  Que son da súa propiedade única e exclusivamente e que ten os dereitos de distribución completos sobre as mesmas. Coa aceptación das Bases do Concurso, os/as participantes asumen que a cesión de dereitos sobre as fotografías coas que poidan participar non lles confire ningún dereito de remuneración ou beneficio algún coa excepción feita da participación no Concurso conforme as presentes Bases. Rexeitaranse as imaxes ou os contidos que poidan considerarse ofensivos, obscenos, inapropiados, racistas, vulgares, xenófobos, sexistas e/ou violentos, así como aqueles que atenten conta a dignidade e/ou decoro, e os que poidan ferir sensibilidades, ser contrarios á lei, á moral e á orde pública, que sexan contrarios aos dereitos de terceiros/as sen o seu consentimento, que sexan contrarios ao honor e á imaxe das persoas físicas e xurídicas, que faciliten información de carácter persoal (propia ou de terceiros), que non teñan relación co Concurso. Quedarán automaticamente descualificados e fora do Concurso os/as participantes que achegen fotografías ou contidos coa súa solicitude que se axusten a algún perfil dos descritos anteriormente. O Concello de Cambre non será responsable no caso de mal funcionamento da rede Internet que impida o normal desenvolvemento da modalidade de premios da votación popular por causas alleas ao Concello de Cambre. Se concurrisen incidencias que afectasen de forma significativa ao desenvolvemento ordinario do concurso, poderá cancelarse a modalidade de premios da votación popular pola organización. Para calquera aclaración, establécense os seguintes teléfonos de contacto: Axencia de Desenvolvemento Local: 981 613 196 / 981 613 128 adl@cambre. org